b'\n_START_ARTICLE_\nFelicita Kalin\xc5\xa1ek\n_START_SECTION_\nMladost\n_START_PARAGRAPH_\nSestra Felicita se je rodila kot Terezija Kalin\xc5\xa1ek o\xc4\x8detu Toma\xc5\xbeu in materi Ur\xc5\xa1uli, rojeni Kern. O\xc4\x8de je kmalu umrl in mati je ostala sama s \xc5\xa1estimi otroki. Mati je bila pobo\xc5\xbena, kot vdova pa se je morala priu\xc4\x8diti tudi odlo\xc4\x8dnosti._NEWLINE_Tri Ur\xc5\xa1uline h\xc4\x8derke so se odlo\xc4\x8dile za redovni\xc5\xa1ko pot, vse v kongregaciji \xc5\xa1olskih sester. Najprej je redovnica postala najmlaj\xc5\xa1a, Marija. Pozneje znana kot sestra Ladislava je bila ustanoviteljica splitskega oddelka \xc5\xa1olskih sester. Druga sestra je prevzela ime Perpetua. Terezija je v noviciat pri \xc5\xa1olskih sestrah v Mariboru vstopila leta 1892, leta 1893 je polo\xc5\xbeila prve, leta 1896 \xc5\xa1e ve\xc4\x8dne obljube.\n_START_SECTION_\nU\xc4\x8diteljica kuhanja\n_START_PARAGRAPH_\nKranjska kmetijska dru\xc5\xbeba je leta 1898 v Ljubljani ustanovila gospodinjsko \xc5\xa1olo. Potrebovali so \xc5\xa1olsko osebje, sestre so jim iz Maribora poslale tedaj triintridesetletno Felicito Kalin\xc5\xa1ek. Kot u\xc4\x8diteljica kuhanja je tako delovala vse do svoje smrti. Pou\xc4\x8devala je dekleta iz premo\xc5\xbenih me\xc5\xa1\xc4\x8danskih dru\xc5\xbein, oskrbovala je \xc5\xa1kofovo jedilnico.\n_START_SECTION_\nSlovenska kuharica\n_START_PARAGRAPH_\nFelicita je tako uspe\xc5\xa1no opravljala svoje delo, da so ji kmalu po selitvi v Ljubljano ponudili pripravo ponovne izdaje Slovenske kuharice avtorice Magdalene Pleiweis. Knjiga je prvi\xc4\x8d iz\xc5\xa1la leta 1868, do leta 1902 so jo natisnili \xc5\xa1e petkrat. Felicita je priro\xc4\x8dnik dopolnila in uredila, v \xc5\xa1esti izdaji se tako poleg avtori\xc4\x8dinega pojavi tudi njeno ime. Prvotno izdajo je dopolnila tudi z gostobesednim slogom in humorjem._NEWLINE_S svojim delom je \xc5\xbee za \xc4\x8dasa svojega \xc5\xbeivljenja dosegla slavo, \xc5\xbee tedaj so jo Kamni\xc4\x8dani \xc5\xa1teli med znamenite rojake. Umrla je leta 1937 v Ljubljani.'